১৯২২ সালের জুন-জুলাই থেকে কলেজের অফিসিয়াল কার্যক্রম শুরু হয়। একই বছরে ক্লাশ শুরু হয় ৮ই আগস্ট। ১৯২২ সালে আইএ কোর্স চালু হয়। পঠিত বিষয়গুলো ছিল-বাংলা, ইংরেজী, সংস্কৃত, আরবী, ফার্সী, ইতিহাস, যুক্তিবিদ্যা ও গণিত। আইএ কোর্স চালুকালীন ১৪৬ জন ছাত্র ভর্তি হয়। যার মধ্যে ৭১ জন ছিল মুসলিম। ১৯২৪ সালে বি.এ কোর্স এবং আরবী ও ইতিহাস বিষয়ে অনার্স কোর্স (কলিকাতা বিশ্ববিদ্যালয়ের অধীন) চালু হয়। আই কম কোর্স চালু হয় ১৯৪১ সালে; আই.এস.সি কোর্স চালু হয় ১৯৪৭ সালে; বি.কম কোর্স চালু হয় ১৯৬২ সালে; বি.এস.সি কোর্স ১৯৬৪ সালে। নব পর্যায়ে অনার্স কোর্স প্রবর্তিত হয় ১৯৯৭ সালে। প্রথম পর্যায়ে বাংলা, রাষ্ট্রবিজ্ঞান, অর্থনীতি, গণিত, সমাজকর্ম, ব্যবস্থাপনা ও হিসাববিজ্ঞান চালু হয়। বর্তমান অধ্যক্ষ প্রফেসর উৎপল কান্তি বৈদ্য মহোদয়ের অক্লান্ত প্রচেষ্টায় ২০১০-২০১১ শিক্ষাবর্ষে ইসলামের ইতিহাস ও সংস্কৃতি ও রসায়ন বিষয়ে এবং ২০১১-২০১২ শিক্ষাবর্ষে ইংরেজী ও প্রাণিবিদ্যা বিষয়ে অনার্স কোর্স চালু হয়েছে।